Student pleit skuldig ná vriend se doodArgieffoto ‘n Eerstejaarstudent van Mpumalanga wat meganiese ingenieurswese studeer, het erken dat hy sy vriend tydens ‘n kroegbakleiery met ‘n skerp voorwerp aangeval en doodgesteek het. Collen Sabelo Shongwe (25) van Mdladla naby Malalane, het Donderdag in die Tonga-streekshof skuldig gepleit op aanklag van strafbare manslag, het ‘n Sapa-korrespondent berig. “My kliënt gee toe dat hy Thami Khoza buite die kroeg met ‘n gebreekte bierbottel doodgesteek het,” het sy prokureur, Xolani Mahlalela, aan die hof gesê. Khoza is op die toneel dood verklaar. Volgens Mahlalela het Khoza sy vriend daarvan beskuldig dat hy sy geld by die kroeg gesteel het en het hom met die vuis in die gesig begin slaan. Shongwe het glo uitgestap, en Khoza het hom agtervolg. Die bakleiery het voortgeduur en Shongwe het uiteindelik ‘n gebreekte bierbottel gegryp en sy vriend een keer daarmee gesteek. Khoza het geval en hy is dood. “My kliënt het huis toe gehardloop om sy tannie oor die voorval in te lig,” het Mahlalela bygevoeg. “Sy het die polisie ontbied. My kliënt toon berou, want daar was net die twee van hulle en hy het al die inligting oor die bakleiery aan die polisie bekend gemaak.” Staatsaanklaer Joy Ndlovu het daarop gewys dat dit ‘n ernstige saak is, maar dat Shongwe nie enige vorige oortredings begaan het nie. Mahlalela het ‘n ligte vonnis versoek. Hy het ook aan die hof gesê die twee gesinne het mekaar vergewe. Shongwe is op 3 November 2013 in hegtenis geneem en is vrygelaat op borgtog van R1 000. Landdros Edgar Moletsane het die saak tot 18 September uitgestel.